
REFERAT

privind includerea blocului de locuinţe situat în str. Polonă nr.2 cămin nr.4 în fondul de locuinţe destinat închirierii, necesar pentru aplicarea prevederilor art.15 din O.U.G. nr.40/1999 privind protecţia chiriaşilor şi stabilirea chiriei pentru spaţiile cu destinaţia de locuinţe, aprobată cu modificări şi completări prin Legea nr.241/2001
Având în vedere faptul că la Primăria Municipiului Timişoara au fost formulate peste 10 cereri formulate de către persoane evacuate ca urmare a aplicării legilor de restituire, respectiv sunt înregistrate 612 solicitări, se impune constituirea unui fond de locuinţe destinat închirierii, necesar pentru aplicarea prevederilor art.15 din O.U.G. nr.40/1999 privind protecţia chiriaşilor şi stabilirea chiriei pentru spaţiile cu destinaţia de locuinţe, aprobată cu modificări şi completări prin Legea nr.241/2001.

Prin Hotărârile Consiliului Local nr.349/2000 şi nr.372/2000 s-au stabilit criteriile de înscriere pe listele de priorităţi, iar persoanele înscrise pe lista evacuaţilor sunt persoane fizice care sunt titulare ale unor contracte de închiriere sau au avut calitatea de chiriaşi la data retrocedării pe cale administrativă sau judecătorească a locuinţelor către foştii proprietari sau moştenitorii acestora şi care îndeplinesc cumulativ condiţiile prevăzute la art.1 alin.3 lit. a, b, c, d, e, f şi prevederile art. 1 alin.4 lit. a şi b din O.U.G. nr.74/2007. La stabilirea criteriilor s-a ţinut seama de condiţiile de locuit a solicitanţilor, numărul copiilor şi a celorlalte persoane care gospodăresc împreună cu solicitanţii, starea sănătăţii acestora şi a membrilor de familie şi vechimea cererii.
La nivelul Consiliului Local este constituită Comisia de analiză a solicitărilor de locuinţă prin Hotărârile Consiliului Local nr.27/20.07.2004, nr.19/25.01.2005, nr.494/31.10.2006, iar prin Hotărârea Consiliului Local nr.387/2005 modificată prin H.C.L.M.T. nr.25/2007 s-a stabilit modalitatea de repartizare a locuinţelor proprietate de stat şi a locuinţelor sociale către persoanele înscrise pe lista evacuaţilor pe cale judecătorească din imobile redobândite de către foştii proprietari.
Având în vedere prevederile O.U.G. nr.68/13.09.2006 şi O.U.G. nr.74/28.06.2007 şi având în vedere că blocul situat în str. Polonă nr.2 cămin nr.4, compus din 21 de locuinţe din care 3 locuinţe cu 2 camere şi 18 locuinţe cu 1 cameră, se află în stadiu de finalizare, propunem ca acest imobil să fie inclus în fondul de locuinţe destinat închirierii, necesar pentru aplicarea prevederilor art.15 din O.U.G. nr.40/1999 privind protecţia chiriaşilor şi stabilirea chiriei pentru spaţiile cu destinaţia de locuinţe, aprobată cu modificări şi completări prin Legea nr.241/2001 şi să fie redistribuit de către Comisie de repartizare a locuinţelor stabilită prin H.C.L. nr.27/2004, H.C.L. nr.19/2005 şi H.C.L. nr.424/2006 exclusiv către persoanele înscrise pe lista evacuaţilor şi pe lista întocmită conform H.C.L. nr.387/2005 şi H.C.L. nr.25/2007.

Precizăm că blocul a fost reabilitat din fonduri de la bugetul local şi de la Ministerul Dezvoltării Lucrărilor Publice şi Locuinţelor şi este compus din parter + etaj + mansardă şi este format din 21 de unităţi locative.

